Д.М.Шихмурзаевтинъ эртегилерининъ тербиялав маьнеси.

Куьн яхшы болсын, конференция катнасувшылар! Мага, белгили аьлимимиз, язувшымыз Джаладин Магомед улы Шихмурзаев атлы Кумлы орта мектебининъ ана тил эм адабиат окытувшысына, буьгуьн йол ашылып туры конференцияда катнаспага. Юрегимиз коькке коьтерилип, оьктемлигимиз оьрленип, халкымыздынъ алал улын эскерип, бу конференцияга йыйылганмыз.

Ата. Аталык. Ата юрт. Кайдай уьйкен бу соьзлердинъ маьнеси! Ата бизди тувра йолга салады, Аталык коршалайды , ата юртымыз саклайды. Коьп зат акында айтады бу соьзлер элге, халкка эм айырым аьр бир аьдемге. Заман сувдай агады, яшавды алып барады. Артымызга бурылып караймыз: Джаладин Магомед улынынъ коьп кызыклы, маьнели шыгармалары, аьлимлик йолында шешилмеген соравларга явап излеви, ногай грамматикасында кезинуьви, ногай фразеология соьзлигин шыгарувы.

А эртегилер ше? Кай бирисин айтарсынъ! Сондай аьлемет эртегилер! Ол тек халк авызлама яратувшылыгынынъ кенъ яйылган бас жанрларынынъ маьнеси болып калмай, халктынъ тарийхи, яшавы, кыйынлыгы, суьйиниши эм оьктеми болады. Соны ман бирге эртегиде халк яшавынынъ аьвелгиси, соьлегиси эм келеектеги уьмити ашыкланып коьринеди. Эртегилер халк арасында бек яйылган. Сынъар эртеги де болсын, билмеген яде эситпеген аьдем йок. Мине сол эртегилер уьстинде уьйкен куллык юритти фольклорист. Эртегилерди тынъламага, боьтен де, балалар эм окувшылар суьедилер. Неге десе, онда ногайлардынъ бурын калай яшаганын эм ногай тилининъ байлыгын эситедилер. Ата-бабаларына эртеги айттырып тынълаган балалар ногай тилин ийги биледилер, оьзлери де эртеги айтып уьйренедилер, мектебте яхшы окыйдылар, фольклорды эм оьз халкынынъ маданиятын суьедилер.

Джаладин Магомед улы Шихмурзаев халкымыздынъ бай болган фольклорын йыювга уьйкен маьне берген. Оьмирининъ сонъгы йылларында «Ногай эртегилери» деп аталган йыйынтыкты аьзирлев мен каьр шеккен. Аьзирлеген йыйынтыгы халкы уьшин уьйкен савга болып калады. Эртегилерди окый келип, оьзинънинъ бала шагынъа кайтып баргандай боласынъ, эртегилер дуныясында кезинесинъ.

 Джаладин Магомед улынынъ йыйынтыгындагы эртегилердинъ негизинде тербиялав ошагы янады. Эм сол зат аьдемди алал, танъ, кылыклы болмага уьйретеди. Бу коьринислерди «Нар камыс», «Уьш агалы- инили» «Акыллы йигит» деген эртегилерде коьремиз.

 «Камыр баьтир», «Алты аяклы аргымак эм Кенжебай баьтир», «Шаьархан эм Шаьар Солтан», «Баьтир кады эм бир хан» эртегилерде яхшылык эм яманлык, аьдемлик эм аьдемсизлик, аьректешилик эм эриншеклик, юмартлык эм кызганышлык, аьрекетшилик эм тентеклик коьринедилер. Сосы айтылганлар эм тагы да ямагат яшавынынъ коьп айтылмаган эдаплык соравлары эртегилердеги баьтирлердинъ куьресинде ашыкланадылар. Эртегилерди шыгарган кыйыншы халк оьз яшавында болатаган затларга яныннан шыгарып, келеектегин коьрмеге уьмит эткен затларды да косканлар. Кара халк эртегилерде айтылатаган аьлемет затларды эрте заманда болган яде келеекте болаяк деп санаган. Соннан себеп «эртеги», «эртенъи»деген соьз «эртеги болган затлар» дегеннен шыккан. Эртегилерде ярлы халктынъ байлар ман, мырзалар ман, ханлар ман куьреси акында айтылады. Ол куьресте аьр дайым ярлы йигитлер, оьксизлер, эдаплыкты берк туткан кызлар байларды, ханларды, кара юрекли огырсызларды енъедилер. Халк эм халктынъ суьйген уллары эм кызлары мыратларына етип, онъып-оьсип каладылар.

Джалалдин Магомед улы Шихмурзаевтинъ эртегилери оьзлерининъ бай тиллери мен баскаланадылар. «Оьксиз яс», «Йийренши-шешен», «Тай эм боьри», «Балшы шегертки» эртегилерде айыргышларга, тенълестируьвлерге, айтувларга эм такпакларга йолыгамыз. Табиат суьвретлер, йырлар, диалоглар, кайтармавлар «Не зат таьтли», «Аксак темир», «Йылкышыдынъ канлысы», «Коькек баьтир эм Коьтен баьтир» эртегилерде уьйкен орынды аладылар.

 «Ногай эртегилер» деген йыйынтыкта 50-ден артык эртеги бар. Солардынъ ишинде отыз сегизи: «Бурын –бурын заманда…» деп басланады.

 Коьп эртегилер айванлар, януварлар акында бар йыйынтыкта. Бурын заманда халктынъ баьриси де анъшылык пан каьр шеккенлер. Соннан себеп олардынъ куьнделик хабарлары оьзлери анъшылаган арслан, каплан, аюв, боьри, туьлки, коян, карагус акында болганлар. Мысалы: «Туьлки эм боьдене», «Тай эм боьри, «Алтын кораз» деген эртегилерде коьринеди. Эртегилерде энъ кылыплы, аьйлежи- туьлки, энъ суганак- боьри, энъ куьшли-аюв экенин коьрсетиледи.

 «Акыллы йигит», «Кул эм хан кызы», «Оьксиз яс», «Йылкышыдынъ канлысы», «Сулейман патша» эртегилерде халкымыздынъ эрте замандагы яшавын ярасыклы, оьткир соьзлер мен суьвретлейди, коьп сейирли затларды коьрсетеди. Олардынъ халк суьйген баьтирлери: ярлы аьдем, уьш кардаштынъ энъ кишкейи, оьксиз кыз, йолдасына алал яс эм баскалар. Олардынъ душпанлары- байлар, оьгей балады коьрип болмайтаган оьгей ана, сык ата, яман аьдемлер, аздаалар боладылар. Олар ман куьресте калын агашты, каты сувларды, бийик тавларды, терен сувларды оьтип, куьшли душпанлардан кутылмага амал табадылар. Булардынъ баьриси де халктынъ мырады эди. Буьгуьн, 21- нши оьмирде, халктынъ эртегидеги коьп мырады толган деп айтпага боламыз.

«Намарт эм юмарт», «Туькенши», «Ким кимди алдаткан», «Шаархан эм Шаархан Солтан» деген эртегилерде аьдемлердинъ аьел эм ямагат яшавы, куллык аьрекети коьринеди. Халк бу эртегилерде ярлыларды, куллыкшы, туврашыл, аьдетли, юмарт, ата-анасын, халкын суьйген аьдемлерди мактайды. Куллык суьймес, ятып ашар байларды, эриншек аьйлежи, кылыплы, оьтирикши, кырсыз эм тербиясыз аьдемлерди яманлайды. Бу эртегилерде яман аьдем енъиледи, корланады, оьледи. Таза юрекли, халкка яхшылык эткен аьдемлер онъып-оьсип каладылар.

Бу эртегилерди билген, маьнесин дурыс анълаган бала кайдай болмага керек? Кишкей заманнан алып, халк авызлама яратувшылыгын билмеге шалыскан аьдем дайым да коьримли,тербиялы болар деп эсимизге келеди. Элин, халкын, тилин суьйген аьдем, оьз халкынынъ тарийхин де суьер эм оны билер. Адабиат дерислерде сол затларга уьйкен маьне бериледи. Эртегилерди коьрсетуьв, рольлер мен окув, маьнесин анълатув бек кызыклы ис. Неге десе сол затлар окувшыдынъ анъламларын байытады, билимин арттырады. Эртегилер баладынъ юрегине тийсе, яшавга туьз ниетли, алал юрекли, билимли эм акыллы, алтын коллы эм юрекли аьдем болса, халк авызлама яратувшылыгынынъ булагы себеп болган деп санаймыз.